กบง. ลดราคาขายปลีก LPG เดือน ก.ย.58 ลง 0.67 บ./กก.
กบง. ลดราคาขายปลีก LPG เดือน ก.ย.58 ลง 0.67 บ./กก. 
7 ก.ย. 2558

ผู้สื่อข่าวรายงานว่า ที่ประชุมคณะกรรมการบริหารนโยบายพลังงาน (กบง.) วันนี้มี พล.อ.อนันตพร กาญจนรัตน์ รมว.พลังงาน เป็นประธานได้พิจารณาโครงสร้างราคาก๊าซ LPG เดือน ก.ย.58 ตามหลักเกณฑ์การคำนวณราคา ณ โรงกลั่นแบบถ่วงน้ำหนัก (LPG Pool) และเห็นชอบให้เพิ่มอัตราเงินส่งเข้ากองทุนน้ำมันเชื้อเพลิงของก๊าซ LPG ที่ 0.9262 บาท/กก.โดยมีผลบังคับใช้ตั้งแต่วันที่ 8 ก.ย.58 ส่งผลให้ราคาขายปลีกลดลงจาก 22.96 บาท/กก. เป็น 22.29 บาท/กก. หรือราคาขายปลีกก๊าซหุงต้มลดลง 10 บาท/ถัง (15 กก.)
สำหรับแนวทางการปรับอัตราเงินส่งเข้ากองทุนน้ำมันเชื้อเพลิงของน้ำมันแก๊สโซฮอลที่ประชุม กบง.เห็นชอบให้ปรับอัตราเงินส่งเข้ากองทุนน้ำมันฯ ของน้ำมันแก๊สโซฮอล 95 จากเดิมเก็บที่ 0.45 บาท/ลิตร ลดลงเหลือ 0.05 บาท/ลิตร ส่งผลให้ราคาขายปลีกน้ำมันแก๊สโซฮอล 95 E10 ลดลง 0.40 บาท/ลิตร และให้ปรับอัตราเงินส่งเข้ากองทุนน้ำมันฯ ของน้ำมันแก๊สโซฮอล 91 จากเดิมชดเชยให้ 0.05 บาท/ลิตร เป็นเก็บเพิ่ม 0.005 บาท/ลิตร แต่ไม่ส่งผลต่อราคาขายปลีกน้ำมันแก๊สโซฮอล 91 โดยมีผลตั้งแต่วันที่ 8 ก.ย.58 เป็นต้นไป
ส่วนการปรับราคาก๊าซธรรมชาติสำหรับยานยนต์ (NGV) เพื่อให้ราคาขายปลีกก๊าซ NGV สะท้อนต้นทุนที่แท้จริงมากขึ้น และเป็นไปตามกลไกตลาด ที่ประชุม กบง.เห็นชอบให้ปรับราคาขายปลีกก๊าซ NGV สำหรับรถยนต์ส่วนบุคคลขึ้น 0.50 บาท/กก. จากเดิม 13.00 บาท/กก. เป็น 13.50 บาท/กก. และให้คงราคาขายปลีกก๊าซ NGV สำหรับรถโดยสารสาธารณะอยู่ที่ 10.00 บาท/ กก. โดยมีผลตั้งแต่วันที่ 8 ก.ย.58 เป็นต้นไป
นอกจากนี้ ที่ประชุมกบง.ยังได้พิจารณาแผนระบบรับส่งและโครงสร้างพื้นฐานก๊าซธรรมชาติเพื่อความมั่นคง รองรับความต้องการใช้ก๊าซธรรมชาติที่เพิ่มมากขึ้นในอนาคต ทั้งจากภาคการผลิตไฟฟ้า ภาคอุตสาหกรรม และภาคขนส่ง โดยได้พิจารณาเห็นชอบโครงข่ายระบบท่อส่งก๊าซธรรมชาติ (Natural Gas Pipeline Network) ให้ดำเนินโครงการลงทุนในระยะที่ 2 ขยายท่อส่งก๊าซธรรมชาติ 2 โครงการ วงเงินลงทุนรวม 110,100 ล้านบาท และเห็นชอบกรอบโครงการลงทุนในระยะที่ 3 โดยมอบหมายให้ ปตท. เป็นผู้ดำเนินการ พร้อมติดตามแนวโน้มความต้องการใช้ก๊าซธรรมชาติอย่างใกล้ชิด เพื่อนำมาใช้ทบทวนรายละเอียดการดำเนินโครงการให้เกิดประโยชน์สูงสุดแก่ประเทศและประชาชน